Kölnkonserten

Kölnkonserten (The Köln Concert) er en solokonsert med jazzpianisten Keith Jarrett, basert på improvisasjon og fremført i Kölns operahus den 24. januar 1975. Konserten ble spilt inn og gitt ut på LP samme år. Albumet har totalt solgt over 3,5 millioner eksemplarer, noe som gjør det til tidenes mestselgende jazzalbum av en soloartist.

Konsertens forhistorie
Konserten var en midnattskonsert i Kölns operahus, og var en del av Keith Jarretts konsertturné i Europa 1973-74 med solokonserter av improvisert musikk med akustisk piano. Soloturneen var en kjærkommen avveksling fra en samarbeidsperiode med Miles Davis hvor han stort sett brukte el-orgler og el-pianoer.

Forberedelsene til konserten var særlig utfordrende. Jarrett kom fra en konsert i Zürich kvelden før, og ankom lite uthvilt derifra med bil sammen med produsenten Manfred Eicher til Kölns operahus seks timer før midnattskonserten skulle starte. Flygelet viste seg dessuten å være i dårlig skikk, og denne fredagskvelden fantes ingen transportmuligheter for å skaffe til veie et reserveflygel. Derfor bestemte man seg først for å avlyse konserten, men etter overtalelse fra den da 17-årige konsertarrangøren Vera Brandes aksepterte Keith Jarrett likevel å spille. Pianostemmeren kunne på fem timer få instrumentet i høvelig stand; Manfred Eicher har likevel senere spekulert i at instrumentets ufullstendige stand kan ha bidratt til konsertens egenart gjennom å tvinge Jarrett til å anstrenge seg for å få vellyd ut av instrumentet. Opptaksutstyr ble satt ut nærmest ved ettertanke, for i det minste å kunne spare på opptakene i husarkivet.

Konsertens oppbygning
Kölnkonserten bygde – som de øvrige konsertene på turnéen – på improvisasjon med utgangspunkt i ulike førsteanslag. Konserten ble fremført i to deler på respektive 25 og 32 minutter og med ett ekstranummer på seks minutter.

Konserten innledes med melodien fra Kölnoperaens pauseinnringning, noe som forklarer den forsiktige latteren som kan høres fra publikum i innledningen. Utfra dette anslaget utvikler Jarrett ostinato-motiv med venstrehånden, mens han med høyre hånd kontrer med kommentarer og variasjoner. Dette blir i konsertens første, rolige og harmoniske del en nesten umerkelig variasjon mellom to akkorder hvorpå han utvikler repetitive melodier. «Det som Jarrett her setter opp mot hverandre av motiv, av rolige liksom lystdrevene moment, av spenning og av ekstatiske velklangsoppløsninger, er rent overveldende. Det virker som om han ikke lenger har behov for å følge en musikalsk idé», kommenterer Jarretts biograf Uwe Andersen.

Konsertens andre del domineres i sitt første avsnitt av en helt annen stemning som kan minne om gospelsangens glede og åndelighet. Delen innledes med at Jarrett spiller et rytmisk aksentuert og hamret ostinato med venstre hånd, hvorpå han med høyre hånd spiller dansliknende toner. Dette munner så ut i en "forsinkende fortsettelse, som slutter i en stille og tilbakeholden meditativ stemning". Det siste avsnittet har et tydelig drag av elegi, men økes til "en trestemmig koral med en nesten katedralmessig klangmektighet".

Den tredje delen (ekstranummeret) har blitt beskrevet som et «uavhengig, svevende noteark»; også dette stykket avsluttes med et pianissimo..

Plateutgivelse
Kölnkonserten ble utgitt – som den eneste konserten fra turnéen – i 1975 av det tyske plateselskapet ECM Records i en dobbel-LP med Manfred Eicher som produsent. For å passe in i LP-formatet ble konsertens andre del oppdelt i to spor (spor IIa og IIb), og utgivelsen har med ekstranummeret dermed fire spor og en total spilletid på 66 minutter. Konserten ble utgitt på CD første gang i 1983.

Kölnkonserten har blitt Keith Jarretts mest kjente innspilling. Han har selv uttrykt en viss frustrasjon overfor platens kultstatus i et intervju i Der Spiegel 1992: «Jeg mener virkelig at bestselgere, inklusive Kölnkonserten, burde tas av markedet etter en viss tid. Akkurat som jeg anser all sann musikk som utspring fra et ekte behov, så mener jeg at man også må glemme musikk; ellers forblir vi med et sykelig begjær til fortiden.»

Transkripsjoner
Hele konserten har i ettertid blitt transkribert for piano, Schott Music HL 49007457, ISBN 3795795192
Konsertens ekstranummer (del IIc) har blitt transkribert til klassisk gitar av gitaristen Manuel Barrueco, The Koln Concert: Part IIc, Schott Music HL 49008434

Referanser

Eksterne lenker
 
 Anmeldelse av Thom Jurek på Allmusic.com
 Nedlastning av Anton Karis radioprogram Kölnkonserten fra 2009-05-21 (nettradio og podkast)
 Noter til konsertens innledning, transkripsjon for piano
 Noter til innledningen av ekstranummeret, Manuel Barruecos transkripsjon for klassisk gitar

1975 i Vest-Tyskland
Album av Keith Jarrett
Konserter
Musikkalbum fra 1975